**3.13. Aplicarea regulilor privind ajutorul de stat**

Articolul 107 alineatul (1) din Tratatul privind funcționarea Uniunii Europene (TFUE) stabileşte o interdicţie generala în sarcina statelor membre de a pune în aplicare măsuri de ajutor care întrunesc cumulativ următoarele criterii:

1. sunt acordate de către stat sau de către unitățile administrative teritoriale, din resurse de stat sau resurse ale unităților administrativ-teritoriale, ori de alte organisme care administrează surse ale statului sau ale colectivităților locale indiferent de formă;
2. sunt acordate în mod selectiv;
3. sunt acordate întreprinderilor;
4. asigură un avantaj economic întreprinderilor;
5. distorsionează concurenţa;
6. afectează comerţul cu statele membre ale Uniunii Europene.

Dacă măsurile de ajutor denaturează concurența și afectează comerțul intracomunitar, acestea nu sunt compatibile cu piața internă, cu excepția cazurilor în care tratatele prevăd altfel.

Articolul 108 alineatul (3) din Tratatul privind funcţionarea Uniunii Europene (TFUE) prevede obligaţia unui stat membru de a notifica Comisiei Europene ajutoarele de stat, astfel încât aceasta să evalueze dacă sunt compatibile cu piaţa comună. Comisia a definit unele excepții și a declarat anumite categorii specifice de ajutoare de stat ca fiind compatibile cu piața comună, în cazul îndeplinirii unor condiții, acestea fiind scutite (exceptate) de obligaţia notificării prealabile.

Analiza ajutorului de stat se realizează:

- la nivelul proprietarului infrastructurii / bunurilor create/ modernizate/ reabilitate/ (re)amenajate/ extinse/ restaurate/ consolidate/ protejate/ conservate prin proiect;

- la nivelul operatorului infrastructurii / bunurilor create/ modernizate/ reabilitate/ (re)amenajate/ extinse/ restaurate/ consolidate/ protejate/ conservate prin proiect;

- la nivelul utilizatorului final.

Elementele de ajutor de stat sunt excluse, ***la nivelul proprietarului infrastructurii***, atunci când nu sunt îndeplinite cumulativ criteriile anterior menționate.

Elementele de ajutor de stat sunt excluse, ***la nivelul operatorului infrastructurii***, pentru investițiile care vor fi operate de către terțe părți după finalizare (alții decât solicitantul), dacă transmiterea către aceştia a dreptului de exploatare a infrastructurii/ bunurilor create/ modernizate/ reabilitate/ (re)amenajate/ extinse/ restaurate/ consolidate/ protejate/ conservate prin proiect pe perioada de valabilitate a contractului de finanţare, pentru îndeplinirea activităților corespunzătoare obiectivelor proiectelor, se face prin procedură competitivă, transparentă și nediscriminatorie, în condiţiile legii, precum şi ale prevederilor art. 107 din Tratatul privind Funcționarea Uniunii Europene (TFUE).

Operatorii care exploatează infrastructura nu beneficiază de ajutor de stat în contextul furnizării de servicii utilizatorilor finali, dacă utilizarea infrastructurii nu le oferă un avantaj economic pe care nu l-ar obține în condiții normale de piață. De obicei, avantajul apare atunci când suma plătită pentru dreptul de a exploata infrastructura este mai mică decât cea pe care ar plăti-o pentru dreptul de a exploata o infrastructură comparabilă în condiții normale de piață.

Conform punctului 7.3 din Comunicarea Comisiei nr. 2016/C 262/01, Comisia Europeană consideră că un avantaj economic în favoarea unui operator poate fi exclus în special în cazul în care concesiunea pentru exploatarea infrastructurii (sau a unor părți a acesteia) se atribuie la un preț pozitiv, prin intermediul unei proceduri de ofertare competitive, transparente și nediscriminatorie.

Pentru a asigura eliminarea elementelor de ajutor de stat la ***nivelul utilizatorului final***, infrastructura realizată prin proiect trebuie să fie publică, deschisă utilizării, fără discriminare, de către toți utilizatorii, în aceleaşi condiții.

În cadrul prezentului apel de proiecte, prin prisma ajutorului de stat, sunt posibile următoarele situații:

**1) activități care nu intră sub incidența regulilor de ajutor de stat**

Conform punctului 2.2 din Comunicarea Comisiei nr. 2016/C 262/01, prevederile articolului 107 alineatul (1) din TFUE nu se aplică atunci când statul acționează *“prin exercitarea prerogativelor de autoritate publică”* sau în cazurile în care entitățile publice acționează *“în calitatea lor de autorități publice”*. Se poate considera că o entitate acționează prin exercitarea prerogativelor de autoritate publică în cazul în care activitatea respectivă face parte din funcțiile esențiale ale statului sau este legată de acele funcții, prin natura sa, prin obiectivul său și prin normele care se aplică în cazul acesteia. Activitățile care fac parte în mod intrinsec din prerogativele autorității oficiale și care sunt exercitate de stat nu constituie activități economice, cu excepția cazului în care statul membru a decis să introducă mecanisme de piață.

În cazul în care anumite activități propuse prin proiect constituie o prerogativă a statului, în sensul celor anterior menționate (entitățile publice acționează *”în calitatea lor de autorități publice”*), se poate elimina suspiciunea unui ajutor de stat.

**2) activități care nu implică ajutor de stat, cu respectarea anumitor condiții**

***Condiții***

**A. Avantajul economic la nivelul operatorului infrastructurii** poate fi exclus în cazul în care concesiunea pentru exploatarea infrastructurii (sau a unor părți a acesteia) se atribuie la un preț pozitiv prin intermediul unei proceduri de ofertare care îndeplinește toate condițiile prevăzute la punctele 90-96 din Comunicarea Comisiei nr. 2016/C 262/01 privind noțiunea de ajutor de stat astfel cum este menționată la articolul 107 alineatul (1) din Tratatul privind funcționarea Uniunii Europene, respectiv competitivă, transparentă, nediscriminatorie.

**B. Pentru investițiile care vizează dezvoltarea turismului cultural**

Dacă în infrastructura creată/ modernizată/ reabilitată/ (re)amenajată/ extinsă/ restaurată/ consolidată/ protejată/ conservată prin proiect se desfășoară activități legate de cultură, de conservarea patrimoniului și a naturii, se consideră că nu sunt incidente prevederile ajutorului de stat dacă aceste activități au un caracter neeconomic, respectiv sunt îndeplinite următoarele condiții:

a) finanțarea publică a activităților culturale sau de conservare a patrimoniului accesibilă publicului larg în mod gratuit îndeplinește un scop pur social și cultural;

b) vizitatorii unei instituții culturale sau participanții la o activitate culturală sau de conservare a patrimoniului, inclusiv de conservare a naturii, deschisă publicului larg plătesc o contribuție bănească care acoperă numai o fracțiune din costurile reale; această contribuție nu este considerată o remunerație veritabilă pentru serviciul furnizat;

c) activitățile culturale sau de conservare a patrimoniului pentru care se utilizează infrastructura sunt organizate în mod necomercial (de exemplu: activitatea principală a infrastructurii culturale este neeconomică, iar activitatea economică reprezintă maximum 20% din capacitatea anuală a infrastructurii finanțate);

d) activitățile culturale sau de conservare a patrimoniului sunt nesubstituibile în mod obiectiv (de exemplu: păstrarea arhivelor care dețin documente unice), excluzând existența unei piețe reale;

**C. Pentru investițiile care vizează iluminatul inteligent public**

În conformitate cu prevederile art. 3, alin. 4 din Legea 51/2006 serviciilor comunitare de utilități publice cu modificările și completările ulterioare, serviciile de utilităţi publice sunt furnizate/prestate prin intermediul unor operatori sau al unor operatori regionali definiţi potrivit art. 2 lit g), respectiv lit. h).

Dacă furnizarea/ prestarea serviciului de iluminat public se realizează prin intermediul unui operator,finanțarea proiectului nu reprezintă ajutor de stat, sub rezerva atribuirii contractului de delegare a gestiunii prin aplicarea procedurilor competitive în conformitate cu legislația în vigoare, asigurând transparenţa atribuirii contractelor de achiziţie publică şi încheierii acordurilor-cadru prin publicarea anunţurilor de intenţie, de participare şi de atribuire (aplicabil în cazul gestiunii delegate).

Operatorul desemnat să presteze serviciul de iluminat public prin gestiune delegată în baza unui contract de delegare a gestiunii trebuie să dețină licenţă de operare, eliberată de A.N.R.S.C prin care se recunoaște calitatea de operator de servicii de utilități publice în domeniul iluminatului public, conform prevederilor legale.

**D. Pentru investițiile care vizează dezvoltarea infrastructurii de transport public în comun nepoluant către obiectivele realizate prin proiect, interconectate cu rețelele existente**

În cazul în care sistemele de transport public sunt puse la dispoziția operatorilor/ transportatorilor autorizaţi (de către municipii/orașe sau prin mandatarea Asociaţiei de dezvoltare intercomunitară având ca scop serviciul de transport public zonal), Solicitanții au obligația de a avea încheiat la momentul depunerii Cererii de finanțare sau de a încheia în termen de maxim 18 luni de la semnarea Contractului de finanțare un contract de delegare a gestiunii serviciului de transport public local / zonal de călători / hotărâre de dare în administrare a furnizării / prestării serviciului de transport public, conform cu prevederile Regulamentului (CE) nr. 1370/2007, ale Legii serviciilor comunitare de utilităţi publice nr. 51/2006 republicată, cu modificările şi completările ulterioare și ale Legii serviciilor publice de transport persoane în unităţile administrativ-teritoriale nr. 92/2007, cu modificările şi completările ulterioare.

Pentru investițiile pentru crearea, dezvoltarea de moduri altenative de transport nepoluat, ce vor fi operate de către terțe părți după finalizare (alții decât solicitantul), transmiterea către aceştia a dreptului de exploatare a infrastructurii/ bunurilor create/ modernizate/ reabilitate/ extinse prin proiect pe perioada de durabilitate a contractului de finanţare, pentru îndeplinirea activităților corespunzătoare obiectivelor proiectelor, se face prin procedură competitivă, transparentă și nediscriminatorie, în condiţiile legii, precum şi ale prevederilor art. 107 din Tratatul privind Funcționarea Uniunii Europene (TFUE).

**3) activități care implică ajutor de stat și/sau de minimis**

**Activităţile eligibile** care implică ajutor de stat sunt activitățile care au ca obiect dezvoltarea în domeniul turismului sustenabil, de tipul:

a) construcția, reabilitarea, modernizarea bazelor de tratament și a centrelor balneare cu servicii integrate;

b) construcția, reabilitarea, modernizarea parcurilor de aventuri, aquaparcurilor;

Pentru finanțarea activităților anterior menționate, la depunerea Cererii de finanțare, solicitantul poate opta pentru unul din următoarele tipuri de ajutor:

* ajutor de stat regional pentru investiții

sau

* ajutor de stat pentru investiții în infrastructurile locale.

Pentru ca întreaga finanțare publică a unui proiect să nu intre sub incidența normelor privind ajutorul de stat, trebuie ca finanțarea oferită pentru realizarea proiectului să nu fie utilizată pentru subvenționarea încrucișată sau indirectă a altor activități economice, inclusiv exploatarea infrastructurii. În cazul în care solicitantul propune prin proiect atât activități care intră sub incidența normelor privind ajutorul de stat, cât și activități care nu implică ajutor de stat, subvenționarea încrucișată poate fi exclusă prin ținerea de evidențe contabile separate, alocarea costurilor și veniturilor într-un mod adecvat și garantarea faptului că finanțarea publică nu favorizează alte activități, prin prezentarea documentelor contabile care atestă separarea evidenței acestor activități .

**3.13.1. AJUTOR DE STAT REGIONAL PENTRU INVESTIȚII**

Ajutorul de stat regional pentru investiții este o categorie specifică de ajutor de stat considerat compatibil cu piața comună, în cazul îndeplinirii unor condiții, fiind exceptat de obligaţia notificării prealabile. Acesta se acordă cu respectarea prevederilor art. 14 din <LLNK 832014R0651C(01) 30>Regulamentul (UE) nr. 651/2014 de declarare a anumitor categorii de ajutoare compatibile cu piaţa internă în aplicarea <LLNK 11957 0490BO62 107 15>articolelor 107 şi <LLNK 11957 0490BO62 108 15>108 din Tratat.

În aplicarea prezentului ghid, ajutorul de stat regional pentru investiții (denumit în continuare, ”ajutor regional”) reprezintă ajutorul regional acordat pentru o investiție inițială.

1. Investiția inițială, în sensul normelor ce reglementează ajutorul de stat regional și al prezentului ghid, înseamnă o investiție în active corporale și necorporale legată de de una sau mai multe dintre următoarele:a) înființarea unei noi unități;
2. b) extinderea capacității unei unități existente;
3. c) diversificarea producției unei unități prin produse sau servicii nu au fost fabricate anterior în unitate sau;
4. d) o schimbare fundamentală în procesul global de producție al produsului (produselor) sau al furnizării globale a serviciului (serviciilor) vizate de investiția în unitate;
5. O investiție de înlocuire nu constituie investiție inițială.

**Reguli privind ajutorul de stat regional pentru investiții**

1) Pentru investițiile finanțate prin ajutor de stat, lucrările nu trebuie să fie demarate înainte de depunerea cererii de finanțare, respectiv fie nu au fost demarate lucrările de construcţii în cadrul investiţiei, fie nu a fost încheiat primul angajament cu caracter juridic obligatoriu de comandă pentru echipamente sau orice alt angajament prin care investiţia devine ireversibilă, cu excepţia cheltuielilor pentru cumpărarea de terenuri și lucrărilor pregătitoare, cum ar fi obținerea permiselor / autorizațiilor și realizarea studiilor de fezabilitate.

2) Este obligatorie realizarea prin proiect a unei investiţii iniţiale, în sensul prevăzut în Regulamentul (UE) nr. 651/2014.

3) Costurile eligibile sunt costurile investițiilor în active corporale și necorporale.

4) Achiziţionarea unor active trebuie sa fie în corelaţie directă cu investiția finanțată.

5) Activele achiziționate trebuie să fie noi.

6) Activele necorporale trebuie să îndeplinească următoarele condiţii cumulative:

(i) să fie utilizate exclusiv în cadrul unităţii care primeşte ajutorul;

(ii) să fie amortizabile;

(iii) să fie achiziţionate în condiţiile pieţei de la terţi care nu au legături cu beneficiarul ajutorului;

(iv) să fie incluse în activele întreprinderii care beneficiază de ajutor şi să rămână asociate proiectului pentru care s-a acordat ajutorul pe o perioadă de minimum cinci ani, de la data efectuării plăţii finale în cadrul proiectului.

7) Costurile activelor necorporale sunt eligibile numai până la un plafon de 50 % din costurile totale eligibile ale investiţiei iniţiale.

8) Investiţia finanțată din ajutor regional pentru investiții trebuie menţinută în regiunea beneficiară pentru o perioadă de cel puţin cinci ani de la finalizarea investiţiilor. Această condiţie nu împiedică înlocuirea unei instalaţii sau a unui echipament care a devenit depășit sau a fost distrus în această perioadă, cu condiţia ca activitatea economică să fie menţinută în regiunea în cauză pentru perioada minimă relevantă.

9) Ajutorul regional nu poate fi acordat unui beneficiar care a închis aceeași activitate sau o activitate similară în una din țările care este parte contractantă la Acordul privind Spațiul Economic European (SEE) în cei doi ani care preced depunerea cererii de finanțare sau care, în momentul depunerii cererii de finanțare, are planuri concrete de a închide o astfel de activitate, oricând după depunerea cererii de finanțare, inclusiv doi ani după finalizarea investiției inițiale pentru care solicită finanțare, în zona în cauză. Această prevedere se aplică la nivel de ”grup” (în cazul în care beneficiarul face parte dintr-un grup de firme, în conformitate cu prevederile Legii 346/2004) și doar dacă închiderea/ relocalizarea activității implică state SEE diferite, (exemplu închiderea activității se realizează într-un stat SEE, iar investiția pentru care se solicită ajutor regional se desfășoară într-un alt stat SEE.

”Aceeași activitate” sau ”activitate similară” înseamnă o activitate care face parte din aceeași clasă CAEN (cod de 4 cifre).

10) Ajutorul de stat regional nu poate fi acordat unui beneficiar care a efectuat o relocare către unitatea în care urmează să aibă loc investiția inițială pentru care se solicită ajutorul, în cei doi ani anteriori depunerii cererii de finanțare. De asemenea, acesta se angajează că nu va face acest lucru pentru o perioadă de până la doi ani după finalizarea investiției inițiale pentru care se solicită ajutorul. Această prevedere se aplică la nivel de ”grup”.

11) Orice investiţie iniţială legată de aceeași activitate sau o activitate similară demarată de acelaşi beneficiar (la nivel de grup) într-un interval de trei ani de la data de începere a lucrărilor la o altă investiţie care beneficiază de ajutor în aceeaşi regiune de nivel 3 din Nomenclatorul comun al unităţilor teritoriale de statistică, este considerată ca făcând parte dintr-un proiect unic de investiţii.

12) În cazul ajutoarelor regionale de investiții acordate întreprinderilor mari pentru o schimbare fundamentală a procesului de producţie, costurile eligibile trebuie să depăşească amortizarea efectuată în cursul ultimelor trei exerciţii financiare pentru activele legate de activitatea care trebuie modernizată. În cazul ajutoarelor acordate pentru diversificarea unei unităţi existente, costurile eligibile trebuie să depășească cu cel puţin 200% valoarea contabilă a activelor reutilizate, astfel cum au fost înregistrate în exerciţiul financiar ce precede începerea lucrărilor.

13) Investiţia finanțată din ajutor regional pentru investiții trebuie menţinută în regiunea beneficiară pentru o perioadă de cel puţin cinci ani de la finalizarea investiţiilor. Această condiţie nu împiedică înlocuirea unei instalaţii sau a unui echipament care a devenit depășit sau a fost distrus în această perioadă, cu condiţia ca activitatea economică să fie menţinută în regiunea Nord Est pentru perioada minimă relevantă.

**Intensitatea maximă a ajutorului regional**

1) Finanţarea nerambursabilă maximă ce poate fi acordată ca ajutor de stat regional nu trebuie să depăşească limita intensităților maxime stabilite pentru perioada 2022-2027 pentru investiţii iniţiale prin <LLNK 12014 517 20 301 0 33>Hotărârea Guvernului nr. 311/2022, aplicabilă la valoarea costurilor eligibile finanţabile prin ajutor de stat regional aferente proiectului, astfel:

|  |  |  |
| --- | --- | --- |
| Nr. crt. | Județul în care este localizată investiția în Regiunea de Dezvoltare Nord-Est | Intensitatea maximă a ajutorului aplicabilă ajutoarelor regionale acordate întreprinderilor mari pentru proiectele de investiții ale căror costuri eligibile nu depășesc 50 milioane EUR |
| 1. | Bacău | 60% |
| 2. | Botoșani | 60% |
| 3. | Iași | 50% |
| 4. | Neamț | 60% |
| 5. | Suceava | 60% |
| 6. | Vaslui | 60% |

**Reguli de cumul:**

1) Ajutoarele cu costuri eligibile identificabile exceptate prin Regulamentul (UE) nr. 651/2014 pot fi cumulate cu:

a) orice alt ajutor de stat, atât timp cât măsurile respective vizează costuri eligibile identificabile diferite;

b) orice alt ajutor de stat, în legătură cu aceleași costuri eligibile, care se suprapun parțial sau integral, numai în cazul în care cumulul respectiv nu are drept rezultat depășirea celui mai ridicat nivel de intensitate a ajutorului sau a celui mai ridicat cuantum al ajutorului aplicabil ajutorului respectiv în temeiul Regulamentului (UE) nr. 651/2014.

2) Ajutoarele de stat exceptate prin Regulamentul (UE) nr. 651/2014 nu se cumulează cu niciun tip de ajutoare de minimis în raport cu aceleași costuri eligibile dacă un astfel de cumul ar conduce la o intensitate a ajutorului/ prag al ajutorului care le depășește pe cele prevăzute în prezenta schemă.

**3.13.2 AJUTORUL DE STAT PENTRU INVESTIȚII ÎN INFRASTRUCTURILE LOCALE**

Activităţile propuse prin proiect se încadrează în tipurile de investiţii finanţabile prin ajutor de stat pentru investiții în infrastructura locală, dacă beneficiarul optează pentru ajutor de stat pentru investiții în infrastructura locală;

Beneficiarul trebuie să fundamenteze faptul că infrastructurile locale finanțate prin acest tip de ajutor de stat contribuie la nivel local la îmbunătăţirea mediului de afaceri și de consum și la modernizarea și dezvoltarea bazei industriale.

Valoarea ajutorului de stat pentru investiții în infrastructurile locale nu trebuie să depășească diferența dintre costurile eligibile și profitul din exploatare aferent investiției. Profitul din exploatare se deduce din costurile eligibile ex-ante, pe baza unor estimări rezonabile sau prin intermediul unui mecanism de recuperare.

Costurile eligibile sunt costurile investițiilor în active corporale și necorporale.

**Profit din exploatare** înseamnă diferenţa dintre veniturile actualizate și valoarea actualizată a costurilor de exploatare pe durata de viaţă economică a investiţiei, în cazul în care această diferenţă este pozitivă. Costurile de exploatare includ costuri precum costurile cu personalul, materialele, serviciile contractate, comunicaţiile, energia, întreţinerea, chiria, administrarea, dar exclud costurile de amortizare și costurile de finanţare în cazul în care acestea au fost acoperite de ajutoare pentru investiţii. Actualizarea veniturilor și a costurilor de exploatare cu ajutorul unei rate de actualizare corespunzătoare permite realizarea unui profit rezonabil.

In cadrul prezentului Ghid, estimarea profitului de exploatare se realizează pe o perioadă care să acopere cel puțin 10 ani de la data estimată a plății finale în cadrul contractului de finanțare.

Beneficiarul trebuie să aibă capacitatea financiară de a asiguracontribuţia proprie de minim 2% din valoarea eligibila a cheltuielilor finanțabile prin ajutor pentru investiții în infrastructurile locale, precum și finanţarea cheltuielilor neeligibile ale proiectului (unde este cazul).

**3.13.3. AJUTOR DE MINIMIS**

Articolul 108 alineatul (3) din Tratatul privind funcţionarea Uniunii Europene (TFUE) prevede obligaţia de a notifica Comisiei Europene ajutoarele de stat, astfel încât aceasta să evalueze dacă sunt compatibile cu piaţa comună.

Ajutorul de minimis este un ajutor limitat conform normelor Uniunii Europene la un nivel care nu distorsionează concurenţa şi/sau comerţul cu statele membre. Regula de minimis a fost introdusă pentru exceptarea de la notificare a ajutoarelor de o valoare mică.

Ajutorul de minimis se acordă în conformitate cu prevederile Regulamentului Comisiei Europene nr. 1407/2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis (Regulamentul de minimis).

Ajutorul de minimis acordat în cadrul acestui apel de proiecte ia forma finanțării nerambursabile.

Cheltuielile finanțabile prin ajutor de minimis sunt:

* cheltuielile pentru realizarea planurilor de interpretare, valorificarea obiectivelor de patrimoniu;
* cheltuielile pentru realizarea planurilor privind sustenabilitatea investiției;
* cheltuielile indirecte.

Ajutorul de minimis este opțional și este condiționat de îndeplinirea condițiilor de acordare (de exemplu: valoare ajutor pe întreprindere unică).

**Reguli de acordare a ajutorului de minimis:**

1) Valoarea totală a ajutorului ce poate fi acordat unei întreprinderi unice pe durata a trei exerciții financiare este de 200.000 EUR.

2) În cazul întreprinderilor care efectuează transport de mărfuri în contul terților sau contra cost, valoarea totală a ajutoarelor de minimis acordate unei întreprinderi unice nu depășește suma de 100.000 EUR pe durata a trei exerciții financiare. Aceste ajutoare de minimis nu pot fi utilizate pentru achiziționarea de vehicul de transport rutier de mărfuri.

3) Atunci când o întreprindere care efectuează transport rutier de mărfuri în numele unor terţi sau contra cost desfăşoară şi alte activităţi pentru care se aplică plafonul de 200.000 EUR, în cazul întreprinderii respective se aplică plafonul de 200.000 EUR, echivalent în lei, cu condiţia prezentării documentelor contabile care atestă separarea evidenţei acestor activităţi sau distincţia între costuri, pentru a dovedi că suma de care beneficiază activitatea de transport rutier de mărfuri nu depăşeşte echivalentul în lei a 100.000 EUR şi că ajutoarele de minimis nu se folosesc pentru achiziţionarea de vehicule pentru transportul rutier de mărfuri.

4) Dacă, pe lângă domeniile de activitate în care se realizează investiția propusă prin cererea de finanțare, întreprinderea solicitantă desfășoară activități și în alte domenii de activitate neeligibile, poate beneficia de finanţare pentru domeniile de activitate eligibile, cu condiţia prezentării documentelor contabile care atestă separarea evidenţei acestor activităţi sau o distincție între costuri, astfel ca activitățile desfășurate în domeniile de activitate neeligibile să nu beneficieze de ajutoare de minimis.

5) În sensul Regulamentului nr. 1407/2013, “**întreprindere unică”** include toate întreprinderile între care există cel puţin una dintre relaţiile următoare:

(i) o întreprindere deține majoritatea drepturilor de vot ale acționarilor sau ale asociaților unei alte întreprinderi;

(ii) o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;

(iii) o întreprindere are dreptul de a exercita o influență dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia;

(iv) o întreprindere care este acționar sau asociat al unei alte întreprinderi și care controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective.

Întreprinderile care întrețin, prin intermediul uneia sau a mai multor întreprinderi, relațiile la care se face referire la punctele (i) - (iv), sunt considerate ”întreprinderi unice”.

6) Ajutorul de minimis se consideră acordat la data la care intră în vigoare contractul de finanțare aferent proiectului propus prin Cererea de finanțare, indiferent de momentul efectuării plăților/ rambursărilor efective.

7)Beneficiarul trebuie să aibă capacitatea financiara de a asiguracontribuţia proprie de minim 2% din valoarea eligibila a cheltuielilor finanțabile prin ajutor de minimis, precum și finanţarea cheltuielilor neeligibile ale proiectului (unde este cazul).

**Reguli de cumul:**

1) Plafonul de minimis se calculează prin cumularea următoarele ajutoare de minimis:

* 1. primite de întreprinderea solicitantă;
  2. primite de toate celelalte întreprinderi cu care întreprinderea solicitantă formează întreprinderea unică;
  3. în cazul fuziunilor societăţilor sau al achiziţiilor de părţi sociale, atunci când se stabileşte dacă un nou ajutor de minimis acordat unei întreprinderi noi sau întreprinderii care face achiziţia depăşeşte plafonul relevant, se iau în considerare toate ajutoarele de minimis anterioare acordate tuturor întreprinderilor care fuzionează. Ajutoarele de minimis acordate legal înainte de fuziune sau achiziţie rămân legal acordate.

d. în cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, şi anume, în principiu, întreprinderii care preia activităţile pentru care au fost utilizate ajutoarele de minimis. În cazul în care o astfel de alocare nu este posibilă, ajutoarele de minimis se alocă proporţional pe baza valorii contabile a capitalului social al noilor întreprinderi la data la care separarea produce efecte.

2) Cumularea ajutoarelor primite în regim de minimis se face indiferent de:

* 1. Sursa ajutoarelor (exemplu: buget de stat, buget local, fonduri europene);

b. Forma ajutoarelor (exemplu: finanţare nerambursabilă, scutiri de la plata unor taxe, garanţii, facilităţi privind creditele primite, dobânzi subvenţionate, garanţii bancare);

3) În cazul în care, după aplicarea regulilor de cumul, valoarea finanțării nerambursabile solicitata prin cererea de finanțare depășește plafonul de minimis specific (respectiv 200.000 EUR sau 100.000 EUR), întreprinderea poate opta, până la acordarea acestui ajutor, pentru reducerea finanțării solicitate sau pentru renunțarea, integrală sau parțială, la ajutoare anterioare deja primite pentru a nu depăși acest plafon, conform Deciziei CEJ în cauza C‑608/19.

Reducerea finanțării solicitate poate fi efectuată și în situația în care nu există un ajutor acordat anterior, atât în scopul încadrării în pragul maxim al finanțării stabilit prin prezentul ghid, cât și în scopul încadrării în plafonul de minimis. Dacă solicitantul nu ajustează valoarea solicitată astfel încât să se încadreze sub pragul de minimis sau nu renunță, integral sau parțial, la ajutoare anterioare deja primite, pentru a nu depăși acest plafon, atunci nu va beneficia de ajutor de minimis.

4) Ajutoarele de minimis acordate în cadrul prezentului ghid nu se vor cumula cu alte ajutoare de stat în sensul art. 107 (1) din Tratatul privind funcționarea Uniunii Europene, acordate pentru aceleaşi costuri eligibile (legate de același proiect de investiții) sau cu ajutoarele de stat acordate pentru aceeași măsură de finanțare prin capital de risc, dacă un astfel de cumul ar depăși intensitatea sau valoarea maximă a ajutorului stabilită pentru condițiile specifice ale fiecărui caz de un regulament privind exceptările în bloc sau printr-o decizie adoptată de Comisia Europeană. Ajutoarele de minimis care nu se acordă sau nu sunt legate de costuri eligibile specifice pot fi cumulate cu alte ajutoare de stat acordate în temeiul unui regulament de exceptare pe categorii sau al unei decizii adoptate de Comisie.

5) Dacă valoarea în EUR a unui ajutor de minimis ori modalitatea de determinare a acesteia sunt specificate în actul de acordare (exemplu: contract de finanțare, acord de principiu), atunci această valoare va fi dedusă din plafonul de minimis. În caz contrar, pentru determinarea valorii în EUR a ajutorului primit, se va utiliza rata de schimb InforEuro valabilă în luna acordării ajutorului (exemplu: luna emiterii/semnării actului de acordare a ajutorului).

**Reguli comune ajutorului de stat / de minimis**

1) Data acordării ajutorului de stat / de minimis: ajutoarele de stat / de minimis se consideră acordate la data la care întră în vigoare contractul de finanțare, indiferent de momentul efectuării plăților/ rambursărilor efective.

2) Cererea de finanțare conţine cel puţin următoarele informaţii: denumirea întreprinderii şi dimensiunea acesteia, descrierea proiectului, inclusiv data începerii şi a încheierii acestuia, locul de desfăşurare a proiectului; lista costurilor proiectului, tipul de ajutor (grant, împrumut, garanţie, avans rambursabil, injecţie de capital sau altele) şi valoarea finanţării publice necesare pentru proiect.

3) Cererea de finanțare va fi însoțită de declarația solicitantului privind:

- ajutoarele de minimis primite de întreprinderea unică în ultimii 2 ani fiscali anteriori datei de depunere a aplicației de proiect, precum şi în anul fiscal curent, până la depunerea aplicației de proiect, respectiv încheierea actului de acordare a ajutorului de minimis (fie din surse ale statului sau ale autorităţilor locale, fie din surse europene). În cazul în care anul depunerii cererii de finanțare nu coincide cu anul acordării ajutorului, respectiva declarație va fi actualizată de către solicitantul ajutorului de minimis înainte de încheierea actului de acordare a ajutorului de minimis;

- structura întreprinderii unice din care face parte beneficiarul, dacă solicită finanțare prin ajutor de minimis;

- eventualele alte ajutoare de stat primite anterior pentru aceleași costuri eligibile ca cele finanțate de prezenta schemă;

- faptul că nu a fost subiectul unei decizii de recuperare a unui ajutor de stat sau de minimis, emise de Comisia Europeană, Consiliul Concurenței sau de un furnizor de ajutor de stat / de minimis sau, în cazul în care a făcut obiectul unei astfel de decizii, aceasta a fost deja executată şi creanţa integral recuperată;

- faptul că ajutorul de stat și/sau de minimis acordat nu va finanța activități sau domenii exceptate de prezenta schemă;

- faptul că solicitantul va prezenta documentele contabile care atestă ținerea de evidențe contabile separate, alocarea costurilor și veniturilor într-un mod adecvat și garantarea faptului că finanțarea publică nu favorizează alte activități și că activităţile desfășurate în sectoarele excluse nu beneficiază de ajutoarele regionale/pentru infrastructuri locale/de minimis acordate în baza prezentului ghid de finanțare. Aceleași măsuri trebuie luate și în cazul ajutoarelor de minimis acordate unei întreprinderi care își desfășoară activitatea în sectoare în care se aplică plafoane de minimis mai scăzute (transport rutier). Dacă nu se poate asigura că activitățile corespunzătoare sectoarelor în cazul cărora se aplică plafoane de minimis mai scăzute nu beneficiază de ajutoare de minimis decât limita acestor plafoane mai scăzute, atunci trebuie să se aplice plafonul cel mai scăzut tuturor activităților pe care le desfășoară întreprinderea.

- faptul că modernizarea sau construirea infrastructurilor locale finanțate prin ajutor de stat pentru investiții în infrastructurile locale se acordă infrastructurilor care contribuie la nivel local la îmbunătăţirea mediului de afaceri și de consum și la modernizarea și dezvoltarea bazei industriale;

- dacă există lucrări demarate de acelaşi beneficiar, într-un interval de trei ani de la data de începere a lucrărilor la o altă investiţie care beneficiază de ajutor în aceeaşi regiune de nivel 3 din Nomenclatorul comun al unităţilor teritoriale de statistică, care pot fi astfel considerate ca făcând parte dintr-un proiect unic de investiţii;

- faptul că nu a efectuat o relocare către unitatea în care urmează să aibă loc investiția inițială pentru care solicită ajutorul, în cei doi ani anteriori depunerii cererii de finanțare și că se angajează că nu va face acest lucru pentru o perioadă de până la doi ani după finalizarea investiției inițiale pentru care solicită ajutorul, la nivel de ”grup”, dacă beneficiarul a optat pentru finanțarea Componentei „Turism sustenabil” prin ajutor de stat regional pentru investiții;

- faptul că nu este în situațiile prevăzute de Recomandarea Comisiei Europene nr. 1039/16.07.2020, publicată în JOUE nr 227/16.07.2020 privind condiționarea acordării sprijinului financiar public de lipsa unei legături cu jurisdicțiile necooperante în scopuri fiscale, respectiv:

- nu este rezident în scopuri fiscale sau înmatriculat în temeiul legilor din jurisdicțiile care figurează pe lista Uniunii Europene a jurisdicțiilor necooperante în scopuri fiscale;

- nu este controlat, direct sau indirect, de către acționarii din jurisdicțiile care figurează pe lista Uniunii Europene a jurisdicțiilor necooperante, analiza mergând până la beneficiarul real, așa cum este acesta definit în art. 3 punctul 6 din Directiva 2015/849;

- nu controlează, direct sau indirect, filialele sau nu dețin unități permanente proprii în jurisdicțiile care figurează pe lista Uniunii Europene a jurisdicțiilor necooperante în scopuri fiscale; și

- nu exercită dreptul de proprietate în comun cu întreprinderile din jurisdicțiile care figurează pe lista Uniunii Europene a jurisdicțiilor necooperante în scopuri fiscale;

4) În cazul prezentului Ghid, nu sunt eligibile la finanțare prin ajutor de stat regional pentru investiții, proiectele la care valoarea ajutorului de stat regional individual depășește 41.250.000 EUR.

5) În cazul prezentului Ghid, nu sunt eligibile proiectele finanțate prin ajutor de stat pentru investiții în infrastructurile locale la care valoarea ajutorului de stat pentru investiții în infrastructurile locale depășește 11.000.000 EUR sau al căror cost eligibil total depășește 22.000.000 EUR pentru aceeași infrastructură.

6) Ajutorul de minimis se acordă numai dacă se acordă ajutor regional pentru finanțarea unei investiții inițiale sau ajutor de stat pentru investiții în infrastructurile locale.